Predkladacia správa

Plán práce vlády Slovenskej republiky na rok 2003, schválený uznesením vlády SR č. 1381 zo dňa 18. decembra 2002, ukladá podpredsedovi vlády SR pre európsku integráciu, ľudské práva a menšiny v mesiaci december 2003 predložiť na rokovanie vlády Správu o zrealizovaní cirkevnej politiky vlády SR s dôrazom na plnenie medzinárodných záväzkov Slovenskej republiky.
Podpredseda vlády SR listom č. 4681/03-CSY zo dňa 10. októbra 2003 požiadal predsedu vlády SR o zmenu nositeľa a predkladateľa tejto úlohy v Pláne práce vlády SR na rok 2003. Dôvodom tejto žiadosti sú právne skutočnosti, že ústredným orgánom štátnej správy v tejto oblasti je Ministerstvo kultúry SR a autorom medzinárodných zmlúv so Svätou stolicou je Ministerstvo zahraničných vecí SR. Kancelária predsedu vlády SR odporúča plnenie tejto úlohy prerokovaním na zasadnutí vlády SR a prijatím uznesenia. Z uvedených dôvodov predkladáme návrh na zrušenie tejto úlohy pre podpredsedu vlády SR pre európsku integráciu, ľudské práva a menšiny.
Materiál nemá finančný, ekonomický, environmentálny vplyv ani vplyv na zamestnanosť.
Materiál bol predmetom pripomienkového konania a neboli k nemu zásadné pripomienky. Pripomienky malo Ministerstvo kultúry a tieto boli plne akceptované. S predložením materiálu súhlasia Ministerstvo spravodlivosti SR a Ministerstvo vnútra SR.